Аляксей Пысін

**Аляксе́й Васі́левіч Пы́сін** (22 сакавіка 1920, в. Высокі Барок, цяпер Краснапольскі раён, Магілёўская вобласьць, Беларусь — 27 жніўня 1981, Магілёў, цяпер Беларусь) — беларускі паэт.

## Біяграфія
### Сям’я
Аляксей Пысін нарадзіўся 22 сакавіка 1920 году ў вёсцы Высокі Барок Краснапольскага раёну Магілёўскае вобласьці ў сялянскай сям’і.
У 1880—1886 прадзед будучага паэта і яго сыны пераехалі з Браншчыны ў Магілёўскую губэрню, на «купчыя землі». За грошы, узятыя ў пазыку ў зямельным банку, купілі ў пана зямлю. Дзед, Пётр Пысін, пасяліўся ў заснаванай перасяленцамі вёсцы Высокі Барок. Бацька, Васіль Пысін, і маці, Хрысьціна (у дзявоцтве Вяржбіцкая, з суседняй вёскі Мануйлы), займаліся сельскай гаспадаркай. У роднай вёсцы прайшлі дзіцячыя і школьныя гады А. Пысіна.

### Адукацыя
Вучыўся ў школе ў Высокім Барку, старэйшыя клясы скочыў у Палускай сярэдняй школе (1938). Перад вайной распачаў вучобу ў Камуністычным інстытуце журналістыкі ў Менску, куды ён быў накіраваны як актыўны селькор раённай газэты «Чырвоны сьцяг», зь якой пачаў супрацоўнічаць падчас вучобы ў сямігодцы.

Інстытут паэту закончыць не ўдалося. У 1939 г. пасьля ўзьяднаньня Заходняй і Ўсходняй Беларусі ён, студэнт другога курса, кідае вучобу і едзе працаваць у раённую газэту на Беласточчыну ў мястэчка Бельск. Гэта быў патрыятычны крок, бо ў Заходняй Беларусі ствараліся беларускія газэты, а прафэсійных журналістаў не хапала.

### Вайна
З пачаткам вайны эвакуюецца ў Гомель, потым на Ўрал, у запасны полк. Далей была палкавая школа і дарога на фронт. Вайну прайшоў сувязістам, удзельнічаў у баях, двойчы быў паранены. Дэмабілізаваўся А. Пысін на пачатку 1946. Узнагароджаны мэдалём «За адвагу».

### Паваенны час
Працаваў адказным сакратаром краснапольскай раённай газэты «Чырвоны сцяг» (1946—1948), уласным карэспандэнтам магілёўскай абласной газэты «За Радзіму» (1949—1950).

Сябра СП БССР з 1950 году. З 1954 — рэдактар чэрыкаўскай раённай газэты.

У 1956—1957 гг. вучыцца на Вышэйшых літаратурных курсах у Маскве. Пасьля заканчэньня курсаў з 1958 працаваў у рэдакцыі абласной газэты «Магілёўская праўда». З 1974 да апошніх дзён быў сакратаром Магілёўскага абласнога аддзяленьня Саюза Пісьменьнікаў Беларусі.

Памёр 27 жніўня 1981 г. у Магілёве. Пахаваны на Цэнтральных могілках па вул. Лазарэнкі.

## Бібліяграфія
Першы верш апублікаваў у 1938 г. (газэта «Чырвоная зьмена»).

Аўтар кніг паэзіі:
* «Наш дзень» (1951),
* «Сіні ранак» (1959),
* «Сонечная паводка» (1962),
* «Мае мэрыдыяны» (1965),
* «Твае далоні» (1967),
* «Пойма» (выбранае, 1968),
* «Да людзей ідучы» (1972),
* «Вярбовы мост» (1974),
* «Вершы» (1976),
* «Ёсьць на сьвеце мой алень» (1978),
* «Палёт» (1982),
* «Яшчэ ня скончана дарога» (1983).

Для дзяцей выдаў зборнікі вершаў:
* «Матылёчкі-матылі» (1962),
* «Вясёлка над плёсам» (1964),
* «Кавылёк» (1966),
* паэму «Дзяўчынка Марыям» (1970), к
* нігі вершаў і паэм «Колькі сонцаў!» (1979),
* «Аляксей, Дзяніс, Алёнка» (1984).

У 1980 і ў 1989 гг. выйшлі Выбраныя творы ў 2 тамах. Напісаў кнігу пра народныя песьні і іх выканаўцаў «Бярозка ля кожных варот» (1972). Пераклаў на беларускую мову «Маабіцкі сшытак» М. Джаліля (з С. Гаўрусёвым, 1975), зборнік вершаў М. Ханінава «Жураўлі над стэпам» (1977).

## Узнагароды і памяць
Ляўрэат Дзяржаўнай прэміі БССР імя Янкі Купалы (1968) за кнігу вершаў «Твае далоні».

Імя А. Пысіна прысвоена Палускай сярэдняй школе Краснапольскага раёну, дзе створаны і прысьвечаны яму музэй. У Магілёве на праспэкце Міру, на доме 35а, дзе жыў паэт, усталявана мэмарыяльная дошка.

## Вонкавыя спасылкі
* 

Катэгорыя:Нарадзіліся ў Краснапольскім раёне
Катэгорыя:Нарадзіліся ў Чэрыкаўскім павеце
Катэгорыя:Памерлі ў Магілёве
Катэгорыя:Асобы Магілёва
Катэгорыя:Беларускія літаратары
Катэгорыя:Беларускія журналісты